לא מכבר שכנעתי את חברי מועצת חכמי האלכוהול לנדוד עד אשקלון הרחוקה והצטרף אליי לביקור בבר מקומי. חברי המועצה הגיעו בהרכב מלא ומינו "נהג תורן". לקחתי אותם לארצ'י, בר-מסעדה, שבו ביקרתי פעמים מספר בעבר. במשך היום המקום מתפקד כמסעדה, ובשעות הערב ועד שעות הלילה המאוחרות כבָּר-מסעדה.
ארצ'י שוכן במתחם בתי אוכל ופאבים בחוף דלילה, ומהמרפסות שלו (אחת סגורה ואחת פתוחה) ניתן לצפות בחוף ימה הנהדר של אשקלון – זהו כמובן היתרון הראשון של המקום. צמוד למתחם יש חניון פתוח גדול, ללא תשלום – והרי לכם היתרון השני. ארצ'י ממוקם בתוך מבנה רחב ידיים המחולק לאזור עישון ולאזור ללא עישון (יתרון עצום מבחינת המעשנים, בעיקר בחורף). מאחורי הדלפק המאורך יש בר ובו תצוגת אלכוהול מגוונת ונרחבת. התאורה עמומה משהו והעיצוב פשוט יחסית, הכיסאות נוחים לישיבה והשולחנות גדולים דיים, כך שגם הרעבים שבכם יוכלו להזמין שפע מנות.
היתרון השלישי הוא לדעתי במבחר האלכוהול, שאותו ניתן להגדיר במילה אחת – עצום. מעל 20 סוגי בירה מהחבית ו-25 סוגי בירות בבקבוק. "אניני הטעם" יוכלו לבחור קוקטיילים מתוך רשימה מצומצמת יחסית ולא מתוחכמת. בקטגוריות האלכוהול הכבד – ויסקי לסוגיו, וודקה ודומיהם, לפחות 20 בכל קבוצה, כך שכל אחד ימצא כאן את חפצו. המחירים לא זולים יותר מאשר במרכז, אך מי שמגיע לפני 8 בערב יוכל ללגום חלק מהמשקאות במחצית העלות.
מזון יש כאן בשפע, מעל ומעבר להיצע בבר או בפאב ממוצעים. תוכלו להזמין מנות משותפות כמו צלחת בשרים, גבינות או ירקות. יש מבחר נאה של מנות ראשונות, ובולט כאן לטובה השימוש בדגים ובפירות הים (זהו אחד המקומות הבודדים להחריד באשקלון שמגיש שרצים). ניתן להזמין מתוך מבחר של סלטים טעימים ומתוך רשימה ארוכה של מנות בשריות. גולת הכותרת, לטעמי, הם ההמבורגרים במשקל עד 350 גר', העשויים מבשר מעולה ומוכנים בדיוק במידת הצלייה שאותה תבקשו. לא חסרות גם מנות אחרונות, ברובן חלביות, וזהו תענוג לא קטן במקום שמגיש בשר.
המוזיקה ברקע מגוונת, לא מודרנית מדי ולא רועשת מדי, כך שאפשר לנהל שיחה. האוכלוסייה מגוונת בהרכבה, הן מבחינת חתך הגילים והן מבחינת הרכב המבקרים: קבוצות של גברים, קבוצות של בחורות, זוגות ולעתים גם בודדים, ובשעות היום והערב המוקדמות גם ילדים. יש ייצוג לא קטן של יוצאי מדינות חבר העמים. להערכתי יש מספר לא קטן של אורחים קבועים ובקרוב אֶמָנֶה עמהם.
אז מה החיסרון העיקרי של ארצ'י – העובדה שהוא נמצא באשקלון ולא בתל אביב.
ובסולם של מר קורפל הנכבד: 9.0.
ואחרי שהיית בבר כמה פעמים?
לאן עוד יש לצאת באשקלון?
אני לא מומחה גדול. יש באר באותו מתחם הנקרא הג'קס עם אוכלוסיה יותר צעירה וגם ערבי שירה ונגינה של המבקרים וכן ערבי ג'אז.
שמעתי על מקום בשם הנשיא 1 שלפחות בעבר נחשב אין.
מבחינת מסעדות ההיצע לא משהו וחלקן הגדול סגור בערב שבת ושבת מטעמי תעודת כשרות.
זיארה וגספאצ'ו לטעמי גרועות למדי. מסעדת הנצחון שכה הומלצה היא passe.
יש מסעדה איטלקית חלבית לא רעה כלל בשם פרדיסו ומסעדה בשרית סבירה מאוד (למרות כשרותה) ששמה קיי2.
במסעדת RIBS אשקלון אל תעברי את סף הדלת.
המסעדה היחידה הבאמת שווה היא לינדה.
יתר המקומות המועדפים של אשקלון נמצאים באשדוד ובתל אביב.
חוות דעת כאלה הן סובייקטיביות לחלוטין ובכלל מנעד הציונים שלך מצומצם ביותר ולא מאפשר להבחין בין מסעדב או בר שהם באמת טובים לאלה הבינוניים ולאלה הגרועים.
וודקה????????? אולי את זה שותים בבית עם מלפפון או דג מלוח……….